SKRIFTLIG FORESPØRGSEL E-2809/01

af Jean Lambert (Verts/ALE) til Kommissionen

(10. oktober 2001)

Om: Opførelse af en mineralvandsfabrik i Taguluche, La Gomera (De Kanariske Øer)

I forbindelse med min forespørgsel P-0360/00(1) om opførelse af en mineralvandsfabrik i Taguluche, La Gomera, de Kanariske Øer, meddelte Kommissionen den 7. marts 2000 at den ville træffe de nødvendige foranstaltninger for at garantere at Fællesskabsretten bliver overholdt.

Da jeg endnu ikke har modtaget yderligere oplysninger om Kommissionens handlingsplan i sagen, vil jeg gerne have oplyst følgende:

- Har Kommissionen undersøgt, hvilke negative konsekvenser projektet vil have på miljøet, samt om direktivet om bevaring af naturtyper samt vilde dyr og planter (92/43/EØF)(2) bliver overtrådt? Skal artikel 6 i nævnte direktiv ikke finde anvendelse med henblik på en forebyggende bevarelse af området?

- Har Kommissionen undersøgt indvirkningen på miljøet, da der som nævnt i min forrige henvendelse ikke blev foretaget en egentlig vurdering af indvirkningen på grundvandet?

- Hvilke initiativer har Kommissionen taget for at sikre beskyttelsen af stedet og overholdelsen af direktivet om naturtyper samt vilde dyr og planter og direktivet om vurderingen af indvirkningen på miljøet (97/11/EF)(3)?

- Hvorledes har Kommissionen fulgt op på den klage, den har modtaget i samme sag (P-1999/4875)?

- Er Kommissionen villig til at sende en delegation til La Gomera for at få overblik over de faktiske konsekvenser for både miljø og for det lokale landbrug?

(1) EFT C 330 E af 21.11.2000, s. 137.

(2) EFT L 206 af 22.7.1992, s. 7.

(3) EFT L 73 af 14.3.1997, s. 5.

Samlet svarafgivet på Kommissionens vegne af Margot Wallströmpå skriftlige forespørgsler E-2616/01 og E-2809/01

(12. november 2001)

Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) som ændret ved Rådets direktiv 97/11/EF af 3. marts 1997(2) gælder i praksis ikke for den sag, det ærede medlem har fremført, eftersom det pågældende projekts art ikke figurerer i bilagene til dette direktiv.

Dog kan dette projekt, som det allerede er anført i svarene på de nævnte skriftlige forespørgsler, komme til at berøre naturområderne Taguluche og Lomo del Carretón, som af de spanske myndigheder er blevet medtaget på deres nationale liste over lokaliteter af fællesskabsbetydning, som fremover forventes at indgå som led i Natura 2000-nettet i medfør af Rådets direktiv 92/43/EØF af 21. maj 1992 om bevaring af naturtyper samt vilde dyr og planter(3).

Som led i behandlingen af den officielle klage nr. 99/4875 har Kommissionen rettet henvendelse til de spanske myndigheder og anmodet dem om deres bemærkninger til de fremførte forhold og deres afgørelse om, hvorvidt det pågældende projekt må formodes at kunne få betydelig indvirkning på de omtalte lokaliteter, for så vidt angår målsætningerne for Rådets direktiv 92/43/EØF, da man i så fald skal anvende den procedure, der er anført i direktivets artikel 6. Svaret fra de spanske myndigheder samt de supplerende oplysninger fra klageren er blevet analyseret af Kommissionen.

Det skal påpeges, at der som følge af gennemgangen af sagens akter og på baggrund af projektets mulige følgevirkninger er blevet fremsendt et nyt brev til de spanske myndigheder med anmodning om yderligere oplysninger, for så vidt angår projektets indvirkning på området samt evalueringen af de realiserede alternativer. Svaret fra de spanske myndigheder er endnu ikke modtaget. Klageren er af Kommissionen blevet orienteret om ovennævnte.

Hvad angår et besøg af en delegation fra Kommissionen på La Gomera med henblik på at få bekræftet de pågældende anlægsarbejders faktiske indvirkning, skal det noteres, at Kommissionen ikke har beføjelser til at foretage nogen inspektion på miljøområdet.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 206 af 22.7.1992.